**ንድሕነት ዝምልከት ትዕዝብቲ ብዛዕባ ብሽግለታታት ኣብ ከተማታት ሃገርና።**

ሎሚ ኣብ ኩለን ዓበይትን ንኣሽቱ ከተማታትና ምስ እንዕዘብ ካብ ቁጽሪ መካይን ብኣዝዩ ኣዝዩ ተዓጻጻፊ ቁጽሪ ብዝሒ ብሽግለታታት ኣሎ። ዝህብኦ ኣገልግሎት ኣዝዩ ዝምስገን እዩ። መኪና ክህልዎ ዝጸልእ የለን ግን እቲ ምጣኔ ሃብታዊ ትሕዝቶ ሰባት ስለ ዝውስኖ፡ ብኻልእ ወገንውን ብሕታውያን መካይን ክኣትዉ ስለ ዘይፍቀድ ብሽግለታታት ዓብለልቲ ኮይነን ኣለዋ። ከምቲ ዝተባህለ ኣገልግሎተን ዝምስገን እዩ። እንተኾነ ግን ንርኡይ ሓደጋ ዘቃልዓ እየን።

ቀደም ዝኾነት ብሽግለታ ብዘይ መብራህትን ቀይሕ ኣንጸባራቒ ምልክት ብድሕሪትን ዘብላ ክትንቀሳቐስ ፍቑድ ኣይነበረን። እንተተረኺበን ይግፈፋ፡ ወይ ብመቕጻዕቲ ይወጻ፡ ወይ ይህገራ ኔረን። ብሰንከን ዘጋጥም ሓደግ ዳርጋ ኣይነበረን ክበሃል ይከኣል። ኮምኡ ስለ ዝነበር ህዝቢ ነቲ ሕጊ የኽብሮ ኔሩ። ሎሚ ኣብ ከተማ ኣስመራ ዊዒሎም ኣማስይኦም ሜረት ጽልግልግ ምስ በለ ኣብዘን ከባቢኣ ዘለዋ ዓድታት ዝጓዙ ሰብ ብሽግለታታት ቁጽሪ ክትርኢ ኸሎኻ ኣዝዩ ዘገርም ብዙሕን እዩ። ምናልባት 1/100 ናይ ቅድሚት መብራህቲ ዘለዋ ናይ ድሕሪት ቀይሕ ዘይብላ ከም ሓዊ ለይቶ ጭልምልም እናበለት ክትከይድ ትርኢ። ዝተረፋ 99/100 ግን ዘረባ ሰባትን ደርጓጓዕን እንተዘይኮይኑ ብሰንኪ ጸልማት ክትርእየን ኣይከኣልን።

እዚ ምስ ምጣኔ ሃብቲ ሰባት ዝተሓሓዝ ኣይኮነን። ሕጊ ምጥሓስ ብሰንኪ ጉድለትን ዘይ ምክትታል ክፍሊ ትራፊክ እዩ። ብተወሳኺ ሸለልትነት ወነንቲ ዕዉራት ብሽግለታታትን እዩ። ብሽግለታ ክውንን ዝኸኣለ ሰብ ነታ ውሑድ ዋግኣ ግን ከኣ ዓቢ ጥቕማ ሂወት ተድሕን መብራህቲ ዘይምህላዉ ሂወቱን ሂወት ካልኦት ሰባትን ኣብ ሓደጋ ምውዳቕ እዩ። ብተወሳኺ ነቶም ሰብ መካይን ሓደገኛ ፈተነ እዩ። ምኽንያቱ ብሽግለታን ማኪናን ኣብ ሓደ መስመር ስለ ዝጓዓዛ። እዚ ሓደ ካብቲ ንመልክዕ ከተማታትና ዘባላሹን ንሓደሽቲ ነኣሽቱ ወነንቲ ብሽግለታታት ሒማቕ ዝምህርን ዘተዓሻሹ ሂወት ኣብ ሓደጋ ዘእቱ ስለ ዝኾነ ቅጽበታዊ መኣረምታ ተገሩሉ ሕጊ ዝጠሓሰ ብኸቢድ ዝቕጽዓሉ ስጉምቲ ክውሰድ ይግባእ። ሂወት ሰብ ብዋጋ መብራህቲ ብሽግለታ ኣይትመንን እዩ።

ካልእ ሰባት ጽርግያ ኣብ ዝሰግሩሉ እዋን ኣብ ኩሉ ኣይሃሉ እምበር ኣብቲ መስገሪ ተባሂሉ ዝተመልከተ ዚብራ ገዲፉ ስቕ ኢሉ ይሰግር። እዚውን ጉድለት ናይቲ ዝምልከቶ ቤት ጽሕፈት’ዩ። ሰባት ከም ሕጋዊ ወሲዶም ዘይሕጋዊ ተግባር ክገብር ይረኣዩ። እቶም ብቑኑዕ ተመልሚሎም ክዓብዩ ዝግብኦም ህጻናት ጌጋ ክምሃሩ ይገብሮም፡ ንሓደጋ ድማ የቃልዖም። ንወጻእተኛታት ሕማቕ ትዕዝብቲ የሕድረሎም። ንጡፍ ምክትታልን ሕጊ ዘፍቅዶ ስጉምቲ ምውሳድ ትዛየነሉ ጉዳይ ስለ ዘይኮነ ኩሉ ዝምልከቶም ኣካላት（ቤት ጽሕፈታት）ተዋሂቡዎም ዘሎ ሓላፍነት ኣብ ተግባር ምስ ዘውዕልዎ እታ እንሕበነላ ሃገርና ከምቲ ንደልያ ክትከውን ትኽእል። እዚ ንምውቃስ ዘይኮነ መኣረምታ ዘድልዮ ትዕዝብቲ ኮይኑ ስለ ዝተሰምዓኒ እየ ዘቕርቦ ዘሎኹ።

ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር